CELEX: 52017PC0421
Language: lt
Date: 2017-08-09
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Tarybos įgyvendinimo sprendimas 2014/797/ES, kuriuo Estijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių

EUROPOS KOMISIJA
            Briuselis, 2017 08 09
            COM(2017) 421 final
            2017/0188(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Tarybos įgyvendinimo sprendimas 2014/797/ES, kuriuo Estijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių 
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu kurį Komisija užregistravo 2017 m. balandžio 18 d., Estija paprašė pratęsti nuo PVM direktyvos 168 straipsnio nukrypti leidžiančios nuostatos taikymą, kad galėtų toliau riboti teisę atskaityti pirkimo PVM, taikomą išlaidoms, susijusioms su lengvaisiais automobiliais. Vadovaudamasi PVM direktyvos 395 straipsnio 2 dalimi, 2017 m. birželio 14 d. raštu Komisija pranešė kitoms valstybėms narėms apie Estijos prašymą. 2017 m. birželio 15 d. raštu Komisija pranešė Estijai turinti visą informaciją, kuri, jos nuomone, yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               PVM direktyvos 168 ir 168a straipsniuose nustatyta, kad apmokestinamasis asmuo turi teisę į PVM, mokėtino už apmokestinamiesiems sandoriams įsigytas prekes ir paslaugas, atskaitą. Tos direktyvos 26 straipsnio 1 dalies a punkte reikalaujama prekių, kurios yra įmonės turto dalis, naudojimą asmeninėms reikmėms laikyti paslaugų teikimu už atlygį, jeigu PVM už šias prekes gali būti įtrauktas į PVM atskaitą. Pagal šią sistemą galima susigrąžinti iš pradžių atskaitytą PVM, susijusį su naudojimu asmeninėms reikmėms. 
            
            
               Lengvųjų automobilių atveju šią sistemą taikyti sudėtinga, visų pirma todėl, kad sunku nustatyti, kada automobiliai naudojami asmeninėms, o kada – verslo reikmėms. Kai duomenys apie tokį naudojimą yra renkami, įmonėms ir administracijai tenka papildoma našta, nes reikia juos tvarkyti ir tikrinti. 
            
            
               Remiantis Tarybos įgyvendinimo sprendimu 2014/797/ES
                  1
               , šiuo metu Estijai leidžiama teisę atskaityti PVM, taikomą tam tikrų lengvųjų automobilių pirkimui, išperkamajai nuomai, įsigijimui Bendrijoje ir importui, taip pat su tuo susijusias išlaidas apriboti iki 50 %. Šis sprendimas baigia galioti 2017 m. gruodžio 31 d.
            
            
               Estija paprašė pratęsti leidimą riboti pirminę teisę į atskaitą nustatyta procentine dalimi, kad verslo įmonėms nereikėtų tvarkyti mokesčių už naudojimą asmeninėms reikmėms apskaitos. Estija informavo Komisiją, kad priemonės pratęsimo pagrindas yra iš esmės tas pats, kaip apibūdinta ankstesniame prašyme. Prašymu taikyti nukrypti leidžiančią nuostatą toliau vykdoma minėtame Tarybos sprendime numatyta tvarka. Pagal Tarybos sprendimo 2014/797/ES 6 straipsnį Estija taip pat pateikė ataskaitą, kurioje informuojama, kad nuo nukrypti leidžiančios nuostatos taikymo pradžios įmonės deklaravo, jog maždaug 66 % joms priklausančių automobilių yra naudojami iš dalies verslo tikslais, taip patvirtindamos, kad nukrypti leidžianti nuostata yra pagrįsta. 
            
            
               Naujoji priemonė bus taikoma visiems lengviesiems automobiliams, kuriuose, be vairuotojo vietos, yra ne daugiau kaip aštuonios vietos, kurie neviršija 3 500 kg svorio ir nenaudojami vien tik verslo reikmėms. Vis dėlto lengviesiems automobiliams, naudojamiems tam tikrai specialiai veiklai, nebūtų taikomas teisės į atskaitą apribojimas, o būtų taikomos įprastos taisyklės: tai būtų automobiliai, pirkti perpardavimo, nuomos ar išperkamosios nuomos tikslais, automobiliai, skirti keleivių pervežimui (kaip antai taksi), ir automobiliai, naudojami vairavimo pamokoms. 
            
            
               Teisės atskaityti PVM apribojimas turėtų būti taikomas PVM, kuriuo apmokestinamas tam tikrų lengvųjų automobilių pirkimas, išperkamoji nuoma, įsigijimas Bendrijoje ir importas, taip pat su tuo susijusios išlaidos. 
            
            
               Estijos prašymu atskaita turėtų būti apribota 50 %. Estijoje privačiais tikslais naudojami maždaug 60 % įmonių automobilių. Kadangi šis skaičius yra pagrįstas tik netiesioginiais įrodymais ir prielaidomis, jo negalima pernelyg padidinti, todėl tinkamiausia yra 50 % pirkimo PVM atskaitos riba. 
            
            
               Nukrypti leidžiančiai nuostatai reikėtų nustatyti galiojimo terminą iki 2020 m. gruodžio 31 d., kad būtų galima įvertinti, ar apribojimu atskaityti iki 50 % vis dar teisingai parodomas bendras pasidalijimas tarp naudojimo verslo ir asmeninėms reikmėms. Bet koks prašymas pratęsti terminą kartu su ataskaita, kurioje peržiūrima taikoma procentinė dalis, turėtų būti pateiktas Komisijai ne vėliau kaip 2020 m. kovo 31 d. 
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas, susijusias su teise į atskaitą, buvo leista taikyti ir kitoms valstybėms narėms. 
            
            
               PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė atskaityti PVM, taikomą lengviesiems automobiliams. 
            
            
               
                  Nepaisant ankstesnių iniciatyvų nustatyti taisykles, kokių rūšių išlaidoms gali būti taikomas teisės atskaityti PVM apribojimas
                     2
                  , tokia nukrypti leidžianti nuostata yra tinkama, kol laukiama, kol šios taisyklės bus suderintos ES lygmeniu. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               PVM direktyvos 395 straipsnis. 
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos, kuria grindžiamas pasiūlymas, nuostatas, jis priklauso išimtinei Europos Sąjungos kompetencijai. Todėl subsidiarumo principas netaikomas.
               
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su tam tikrų formų mokesčių vengimu ar slėpimu. Visų pirma, kadangi įmonės gali pasinaudoti galimybe deklaruoti ne visus įsipareigojimus, o mokesčių administratoriams tektų papildoma kilometražo tikrinimo našta, taikant 50 % apribojimą būtų supaprastintas PVM surinkimas konkrečiame sektoriuje.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Estijos pateiktu prašymu ir skirtas tik šiai valstybei narei. 
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė. 
               
            
            
               •Poveikio vertinimas
            
            
               
                  Pasiūlymu siekiama kovoti su PVM slėpimu ir supaprastinti mokesčio surinkimo tvarką, todėl jo poveikis gali būti teigiamas tiek įmonėms, tiek administracijai. Estija nurodė šį sprendimą kaip tinkamą priemonę, jis panašus į kitas anksčiau taikytas ir dabar taikomas nukrypti leidžiančias nuostatas.
               
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               
                  Pasiūlyme numatyta laikino galiojimo sąlyga. Nustatytas automatinis galiojimo terminas – 2020 m. gruodžio 31 d.
               
            
         
         
            
               
                  Jeigu Estija norėtų, kad šią nukrypti leidžiančią priemonę būtų leista toliau taikyti po 2020 m., ne vėliau kaip 2020 m. kovo 31 d. reikėtų pateikti Komisijai ataskaitą, kurioje būtų peržiūrėtas procentinės dalies apribojimas, ir prašymą leisti toliau taikyti tokią priemonę.
               
            
            
               2017/0188 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Tarybos įgyvendinimo sprendimas 2014/797/ES, kuriuo Estijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB
                  3
                dėl pridėtinės vertės mokesčio bendros sistemos, ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 168 ir 168a straipsniuose nustatoma apmokestinamojo asmens teisė atskaityti pridėtinės vertės mokestį (PVM), mokėtiną už jo įsigytas prekes ir paslaugas, jeigu jos naudojamos to asmens apmokestinamiesiems sandoriams. Tos direktyvos 26 straipsnio 1 dalies a punkte nustatytas reikalavimas į PVM apskaitą įtraukti veiklai skirto turto naudojimą apmokestinamojo asmens arba jo darbuotojų asmeniniams poreikiams arba, platesne prasme, kitais nei to asmens verslo tikslais;
            
            
               (2)Tarybos įgyvendinimo sprendimu 2014/797/ES
                  4
                Estijai leista apriboti teisę atskaityti PVM, kuriuo apmokestinamas tam tikrų lengvųjų automobilių pirkimas, išperkamoji nuoma, įsigijimas Bendrijoje ir importas, taip pat su tuo susijusios išlaidos, ir apmokestinamajam asmeniui netaikyti reikalavimo transporto priemonių, kurioms taikomas apribojimas, naudojimą ne verslo tikslais įtraukti į PVM apskaitą;
            
            
               (3)raštu (jį Komisija užregistravo 2017 m. balandžio 18 d.) Estija paprašė leisti toliau taikyti su lengvųjų automobilių pirkimu, išperkamąja nuoma, įsigijimu Bendrijoje ir importu susijusias specialias priemones, kuriomis nukrypstama nuo Direktyvos 2006/112/EB nuostatų, kuriomis reglamentuojama apmokestinamojo asmens teisė atskaityti už pirktas prekes ir paslaugas sumokėtą PVM, taip pat nuo nuostatų, pagal kurias reikalaujama į apskaitą įtraukti mokestį už ne verslo reikmėms naudojamą veiklai skirtą turtą;
            
            
               (4)remdamasi Direktyvos 2006/112/EB 395 straipsnio 2 dalimi, Komisija 2017 m. birželio 14 d. raštu pranešė kitoms valstybėms narėms apie Estijos prašymą. 2017 m. birželio 15 d. raštu Komisija pranešė Estijai turinti visą informaciją, kuri, jos nuomone, yra būtina prašymui įvertinti;
            
            
               (5)pagal Įgyvendinimo sprendimo 2014/797/ES 6 straipsnio 2 dalį Estija Komisijai kartu su prašymu pratęsti priemonės taikymą pateikė to Įgyvendinimo sprendimo taikymo ataskaitą, įskaitant procentinės dalies apribojimo, kuris taikomas teisei atskaityti PVM, peržiūrą. Remdamasi šiuo metu turima informacija Estija teigia, kad vis dar būtų pagrįsta taikyti 50 % normą; 
            
            
               (6)šios nukrypti leidžiančios priemonės turėtų būti taikomos ribotu laikotarpiu, kad būtų galima įvertinti jų veiksmingumą ir procentinės dalies tinkamumą. Todėl Estija turėtų būti leidžiama ribotą laikotarpį (iki 2020 m. gruodžio 31 d.) toliau taikyti priemonę;
            
            
               (7)jeigu Estija mano, kad leidimą būtina toliau taikyti po 2020 m., ne vėliau kaip 2020 m. kovo 31 d. ji turėtų pateikti Komisijai ataskaitą, kurioje būtų pateikta taikomos procentinės dalies peržiūra kartu su prašymu pratęsti leidimą;
            
            
               (8)nukrypti leidžianti nuostata turės tik nedidelį poveikį bendrai mokesčių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams iš PVM;
            
            
               (9)todėl Įgyvendinimo sprendimas 2014/797/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
         
         
            
               1 straipsnis
            
            
               Įgyvendinimo sprendimo 2014/797/ES 6 straipsnis pakeičiamas taip:
            
            
            
               „6 straipsnis
            
            
               1. 
                     Šis sprendimas baigia galioti 2020 m. gruodžio 31 d. 
            
            
               2. 
                     Visi prašymai pratęsti šiame sprendime numatyto leidimo galiojimą kartu su ataskaita, kurioje peržiūrima 1 straipsnyje nustatyta procentinė dalis, Komisijai pateikiami ne vėliau kaip 2020 m. kovo 31 d.“
            
            
            
               2 straipsnis
            
            
               Šis sprendimas taikomas nuo 2018 m. sausio 1 d. 
            
            
               3 straipsnis
            
            
               Šis sprendimas skirtas Estijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2014 m. lapkričio 7 d. Tarybos įgyvendinimo sprendimas 2014/797/ES, kuriuo Estijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 330, 2014 11 15, p. 48).  
               
               
                  
                     (2)
                  COM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d.   (OL C 153, 2014 , 5  21, p. 3). 
               
               
                  
                     (3)
                  OL L 347, 2006 12 11, p. 1. 
               
               
                  
                     (4)
                  2014 m. lapkričio 7 d. Tarybos įgyvendinimo sprendimas 2014/797/ES, kuriuo Estijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 330, 2014 11 15, p. 48).